Saak oor Marli se kuratorskap weer uitgestel | Netwerk24
KYK NOU: Oscars-benoemings
Kyk wie het almal benoemings vir die gesogte Oscar-beeldjie gekry.
Deur Jana Breytenbach 01 Augustus 2018 11:54
Die Van Breda-gesin is agter van links Henri, Rudi en hul pa, Martin, en voor staan Marli en haar ma, Teresa. Foto: Verskaf
Die aanhoor van die kuratorskap van Marli van Breda is 'n tweede keer uitgestel weens 'n verslag wat nog nie gefinaliseer is nie.
Adv. Louise Buikman SC is as Marli se kurator aangestel nadat haar broer Henri van Breda hul ouers en oudste broer in Januarie 2015 vermoor het.
Van Breda is in Junie tot drie keer lewenslank tronkstraf gevonnis weens dié moorde en tot 15 jaar tronkstraf op die aanklag dat hy probeer het om vir Marli te vermoor.
Die hofverrigtinge in Marli se saak is in Mei uitgestel sodat Buikman haar verslag kon indien, maar die aanhoor van die kuratorskap is tot 31 Julie uitgestel.
Buikman het egter Woensdag bevestig dat die saak tot 27 Augustus uitgestel is omdat sy nog haar verslag moet finaliseer.
Die verslag is vertroulik en sal nie bekend gemaak word nie. Tot en met die aanhoor van die saak sal regter James Yekiso se bevel geld.
Dit behels onder meer dat Buikman die enigste mens is wat met die media mag praat, dat die media versigtig moet wees oor hoe hulle oor Marli berig, dat daar nie oor haar geskryf mag word nie en dat sy nie afgeneem mag word sonder Buikman se toestemming nie.
Indien die media oor Marli of die saak berig, moet dit versigtig hanteer word – net dít wat van openbare belang is, mag genoem word.
Marli het ernstige breinbeserings opgedoen in die aanval en ly aan 'n vorm van amnesie.
*Van Breda het op die dag van sy vonnisoplegging aangedui dat hy teen die uitspraak en sy vonnis gaan appelleer. Dit word op 14 Augustus aangehoor.